張信州禱晴輒應以詩賀之
作者：趙蕃
朝代：宋

paragraphs: 舍東舍西繰車鳴，陂南陂北秧壠平。
共期今年好春事，自茲無苦惟須晴。
如何忽作十日雨，農夫輟耕病紅女。
爾曹惴惴何足云，忍使憂形使君慮。
人言水旱有常數，豐凶不假祈禳助。
那知使君爲民爾，一念未萌神固許。
朝來風色端何祥，溪流復故山屏張。
欣然此屋盡和氣，使君之賜真無央。